ທ່ານນາຍົກລັດຖະມົນຕີສິງກະໂປ Lee Hsien Loong ໄດ້ສະແດງຄວາມຊົມເຊີຍຜົນສຳເລັດຂອງກອງປະຊຸມໃຫຍ່ຄັ້ງທີ XIII ຂອງພັກກອມມູນິດຫວຽດນາມ ແລະ ທ່ານ ນາຍົກລັດຖະມົນຕີ ຫງວຽນຊວນຟຸກ ສືບຕໍ່ໄດ້ຮັບການເລືອກຕັ້ງເຂົ້າກົມການເມືອງ; ຊົມເຊີຍຫວຽດນາມ ທີ່ໄດ້ຮັບຜົນສຳເລັດໃນການຄວບຄຸມການລະບາດຂອງພະຍາດ COVID-19 ແລະ ພັດທະນາເສດຖະກິດ - ສັງຄົມ, ພ້ອມກັນນັ້ນ ກໍ່ປະຕິບັດສຳເລັດບົດບາດເປັນປະທານອາຊຽນປີ 2020 ຢ່າງສຳເລັດຜົນ, ລວມມີ ການເຊັນສັນຍາຄູ່ຮ່ວມເສດຖະກິດຮອບດ້ານໃນພາກພື້ນ (RCEP), ເປີດໂອກາດໃໝ່ໃຫ້ແກ່ການເປີດເສລີທາງດ້ານການຄ້າ ແລະ ການລົງທຶນ ແລະ ການອຳນວຍຄວາມສະດວກໃນພາກພື້ນ. ທ່ານນາຍົກລັດຖະມົນຕີ Lee Hsien Loong ກໍ່ຢືນຢັນວ່າ ສິງກະໂປ ຖືເປັນສຳຄັນການພົວພັນຄູ່ຮ່ວມມືຍຸດທະສາດກັບຫວຽດນາມ, ພິເສດແມ່ນໃນສະພາບການສາກົນ ແລະ ພາກພື້ນທີ່ມີການຜັນແປຢ່າງສັບສົນຄືໃນປະຈຸບັນ.
ສ່ວນທ່ານນາຍົກລັດຖະມົນຕີ ຫງວຽນຊວນຟຸກ ໄດ້ສະແດງຄວາມຊົມເຊີຍສິງກະໂປ ທີ່ໄດ້ກາຍເປັນຈຸດພົ້ນເດັ່ນໃນພາກພື້ນ ສຳລັບການຄວບຄຸມການລະບາດຂອງພະຍາດ; ສະແດງຄວາມຂອບໃຈຂໍ້ລິເລີ່ມຕ່າງໆຂອງສິງກະໂປ ໃນການສົ່ງເສີມການຟື້ນຕົວຂອງເສດຖະກິດ, ລວມທັງຂໍ້ລິເລີ່ມຕ່າງໆເພື່ອຄວາມສະດວກໃນການເດີນທາງໃຫ້ແກ່ປະຊາຊົນ, ສະເໜີໃຫ້ທັງສອງຝ່າຍຮ່ວມມືກັນຢ່າງຫ້າວຫັນໃນການຄວບຄຸມໂລກລະບາດ ແລະ ການເຂົ້າເຖິງແຫຼ່ງວັກຊີນທີ່ປອດໄພ; ສ້າງຄວາມສະດວກໃຫ້ແກ່ນັກທຸລະກິດ ແລະ ນັກລົງທຶນເພື່ອຟື້ນຟູການຜະລິດ, ການຄ້າ ແລະ ການລົງທຶນ; ສົ່ງເສີມການຮ່ວມມືທີ່ມີປະສິດທິຜົນໃນສັນຍາ CPTPP, RCEP ເພື່ອສົ່ງເສີມການຄ້າ ແລະ ຫຼຸດຜ່ອນການຂັດແຍ້ງ.
ນາຍົກລັດຖະມົນຕີທັງສອງທ່ານ ໄດ້ເຫັນດີເປັນເອກະສັນກັນວ່າ ການພົວພັນຄູ່ຮ່ວມມືຍຸດທະສາດພວມພັດທະນາຢ່າງມີປະສິດທິຜົນ; ຢືນຢັນຈະເພີ່ມທະວີການຮ່ວມມືໃນບັນດາຂົງເຂດຂອງທັງສອງຝ່າຍ ດ້ວຍຄວາມສາມາດບົ່ມຊ້ອນ ແລະ ທ່າແຮງ, ຄື: ຊັບພະຍາກອນນ້ຳ ແລະ ການປະມົງ, ການເງິນ, ເຕັກໂນໂລຢີຂໍ້ມູນຂ່າວສານ, ການສຶກສາ ແລະ ອົບຮົມ, ພື້ນຖານໂຄງລ່າງ...
ສອງຝ່າຍຍັງໄດ້ປຶກສາຫາລືກ່ຽວກັບຫຼາຍບັນຫາພາກພື້ນ ແລະ ສາກົນທີ່ສອງຝ່າຍມີຄວາມສົນໃຈຮ່ວມກັນ. ກ່ຽວກັບບັນຫາທະເລຕາເວັນອອກ, ນາຍົກລັດຖະມົນຕີສອງທ່ານ ໄດ້ຢືນຢັນຄວາມສຳຄັນຂອງການເພີ່ມທະວີການຮ່ວມມື, ຮັກສາສັນຕິພາບ, ສະຖຽນລະພາບ ແລະ ການແກ້ໄຂບັນດາການຂັດແຍ້ງໂດຍສັນຕິວິທີບົນພື້ນຖານກົດໝາຍສາກົນ, ໃນນັ້ນມີສົນທິສັນຍາສະຫະປະຊາຊາດ ກ່ຽວກັບກົດໝາຍທະເລ (UNCLOS) ປີ 1982; ເພື່ອບັນລຸ COC ຢ່າງມີປະສິດທິຜົນ.
ຄຳຮຸ່ງ